מוריה שלומות

מוריה שלומות (נולדה ב-30 בנובמבר 1968) היא עורכת דין ומגשרת שהייתה מנכ"לית שלום עכשיו, וכיום מנכ"לית הארגון "הורים נגד מעצרי ילדים" וחברת מועצת העיר תל אביב-יפו. מראשי תנועת "ארץ לכולם", תנועה ישראלית-פלסטינית שמקדמת את פתרון המדינה האחת.

קורות חיים
מוריה שלומות גדלה בקיבוץ ברעם. היא בוגרת בית הספר לאמנויות הבמה בית צבי.

סיימה תואר ראשון במשפטים במכללה למינהל.

הייתה פעילה בתנועת "דור שלום" ורכזת של סניף תל אביב של "שלום עכשיו".

משנת 2000 עד 2002 הייתה מנכ"לית "שלום עכשיו".

בשנת 2004 נשאה דברים בהפגנת תמיכה בתוכנית ההתנתקות, בה נאמו גם שמעון פרס, יוסי ביילין והרב מיכאל מלכיאור.

משנת 2003 עד 2011 הייתה מנכ"לית "מרכז ייעוץ לאישה", עמותה המסייעת בטיפול נפשי לנשים מנקודת מבט פמיניסטית. עסקה בכלל פעילות הארגון, לרבות ניהול תקציבים, גיוס כספים, פרויקטים, משאבי אנוש ושיתופי פעולה עם ארגונים נוספים. לאחר מכן נשארה חברת הוועד המנהל של העמותה.

בנובמבר 2011 פרסמה מספר מאמרי דעה ב"ישראל היום" בהם הביעה ביקורת על תמיכתו של בנימין נתניהו בחוק שקיפות העמותות ועל פעולות "תג מחיר".

משנת 2015 עד 2017 עבדה כעורכת-דין במשרדו של מיכאל ספרד.

בשנת 2018 נבחרה למועצת עיריית תל אביב-יפו במסגרת רשימת אנחנו העיר, בהסכם רוטציה עם מכי חכם נאמן.

ממרץ 2019 היא מנכ"לית הארגון "הורים נגד מעצרי ילדים".

בנוסף לכך, הייתה פעילה בארגון "לוחמים לשלום" והיא חברת מזכירות תנועת השלום "ארץ לכולם" (קרויה גם "שתי מדינות מולדת אחת", מיסודו של מירון רפופורט), תנועה ישראלית-פלסטינית שמקדמת את פתרון המדינה האחת באמצעות קונפדרציה בין מדינה פלסטינית למדינה יהודית.

בנובמבר 2019 ארגנה אירוע בשם "ילדים באזיקים" לציון יום זכויות הילד הבין-לאומי. באירוע הקריאה את עדותו של אמיר, בן 12, שנעצר מספר חודשים לפני כן בעיסאוויה.

ביוני 2022 השתתפה בהפגנה של הארגון "הורים נגד מעצרי ילדים" בכניסה לקיבוץ חורשים, בו מתגורר אלוף פיקוד המרכז יהודה פוקס. הם כינו אותו "הורס החלומות" וביקשו להפסיק מעצרים ליליים של נערים פלסטינים במסגרת מבצעים למעצר מבוקשים שעורך צה"ל.

חיים אישיים

נשואה לחן אלון, במאי תיאטרון וחבר סגל בכיר בחוג לאמנות התיאטרון באוניברסיטת תל אביב, שהיה ממייסדי "לוחמים לשלום" וממנהיגי הסרבנים במכתב הקצינים של תנועת אומץ לסרב, ונכלא על סירובו לשרת כקצין בשטחים בתקופת האינתיפאדה השנייה. בשנת 1998 נולדה בתם, תמר. בשנת 2017 היא סירבה להתגייס לצה"ל ונכלאה במחבוש למשך 130 יום.

קישורים חיצוניים 

 מוריה שלומות, "מי שמע על מעצרי ילדים פלסטינים?" בבלוג שיח.זכויות@מינרבה, 19 בפברואר 2023.

הערות שוליים

מזכ"לי שלום עכשיו
פעילים חברתיים ישראלים
פעילות חברתיות ישראליות
מנכ"לי עמותות
מנכ"ליות עמותות
ברעם: אישים
בוגרות בית צבי
בוגרי בית צבי
בוגרות המסלול האקדמי המכללה למינהל: משפטים
בוגרי המסלול האקדמי המכללה למינהל: משפטים
עורכות דין ישראליות
עורכי דין ישראלים
חברות מועצת העיר תל אביב-יפו
חברי מועצת העיר תל אביב-יפו
ישראליות שנולדו ב-1968
ישראלים שנולדו ב-1968